Þingræður haldnar á Alþingi Íslendinga

Frsm. (Sveinbjörn Högnason) Eins og álit allshn. ber með sér, hefir n. borið frv. saman við önnur lög og ákvæði um þetta efni. Aðalbreyt., sem í frv. felst, er í 6. gr., þar sem sett eru ákvæði um ljósmæður, sem ekki eru skipaðar. Í 5. gr. eru lítilsháttar breytingar um eftirlaun ljósmæðra, ef sýslunefndir eða bæjarstjórnir ákveða ljósmæðrum eftirlaun. Aðrar breyt. frá núgildandi lögum eru ekki teljandi. Nefndin hefir lagt til, að frv. verði samþ. óbreytt. Hinsvegar er komin fram brtt. frá flm. sjálfum, um að ákvæði 10. gr. nái yfir fleiri en ljósmæðurnar sjálfar. N. telur sjálfsagt, að þessi brtt. verði samþ., og geri ég því hana ekki frekar að umræðuefni.

Fors.- og fjmrh. (Ásgeir Ásgeirsson): Um þessi einkasamtöl okkar hv. 2. þm. Reykv. og mín er það að segja, að ég hefi ætlazt til, að hann kæmi til mín, en ég ekki til hans.

Héðinn Valdimarsson Hæstv. forsrh. hefir líka lofað mér upplýsingum í einkasamtali um varalögregluna, en þær upplýsingar eru ókomnar enn.

Flm. (Vilmundur Jónsson) Þetta frv. er svo þrautkunnugt þingheimi, að ég tel óþarft að fylgja því úr garði með ræðu að þessu sinni. Læt ég mér nægja að óska, að því verði vísað til 2. umr. og allshn.

Flm. (Jónas Jónsson) Þetta mál er svo sjálfsagt og eðlilegt og svo ýtarlega útskýrt í grg., að ég tel ekki ástæðu til að fjölyrða um það nú, en óska, að því verði að lokinni umr. vísað til fjhn.

Fors.- og fjmrh. (Ásgeir Ásgeirsson): Frv. er fullsamið og verður útbýtt fyrri hluta næstu viku. Af ófyrirsjáanlegum ástæðum hefir útbýtingunni seinkað um nokkra daga. Um efni þess getur hv.þm. fengið að vita nú þegar í einkasamtali við mig, ef hann óskar.

Dómsmrh. (Magnús Guðmundsson) Eftir því sem skipagöngur hér við land vaxa - og það gera þær ár frá ári -, vex þörfin fyrir löggjöf um leiðsögu skipa. Hingað til hafa ekki verið nein lög um þetta hér á landi, en þó hafa verið skipaðir leiðsögumenn á sumum stöðum, en ekki er mér kunnugt um, að til sé önnur heimild fyrir þessu en gömul venja, sem eflaust hefir skapazt af nauðsyn. Að sjálfsögðu er það nauðsyn fyrir þá, sem hér sigla, að geta aflað sér leiðsögu þar, sem þeir eru ekki nauðkunnugir. Þessi leiðsaga verður að vera ábyggileg. Það getur beinlínis haft áhrif á flutningsgjöld héðan og hingað, að skipstjórar eigi víst, að geta fengið hér ábyggilega leiðsögumenn. Til þess að svo megi verða, sýnist það vera öruggasta leiðin, að hið opinbera taki þessi mál í sínar hendur og að þess sé krafizt, að leiðsögumenn uppfylli ákveðin skilyrði til tryggingar þeim, sem aðstoð þeirra nota. Það er vitamálastjórinn, sem hefir lagt til máttarviðina í þetta frv., og er það mjög sniðið eftir tilsvarandi löggjöf Norðurlanda. Með frv. er ekki lögð leiðsöguskylda á skip. Þar er ekki gengið lengra en að heimila ráðh. að fyrirskipa hana á ákveðnum svæðum. Á höfnum er þó gert ráð fyrir, að hafnastjórnir ráði þessu, eins og nú er. Tilgangurinn er að skipta landinu í leiðsögusvæði, og hafi hver leiðsögumaður einkarétt á sínu svæði, því að ella mundi á sumum stöðum ómögulegt að fá leiðsögumenn. Fyrir ríkissjóð verður ekki kostnaður af frv., þó að lögum verði. Að þessari umr. lokinni óska ég, að málinu verði vísað til hv. sjútvn.

Héðinn Valdimarsson Ég vil beina þeirri fyrirspurn til hæstv.forsrh., hvenær von sé á stjórnarskrárfrv. því, er hann lofaði að kæmi fram í þessari viku.